Илко Пиргов
Илко Емилов Пиргов е български футболист, вратар. С черно-белите печели Купата на България през 2019 и 2020 г.., носител е на Суперкупата на България през 2020 г. и сребърен медалист в Първа лига за сезон 2020/21. С тима на ЦСКА (София) е Шампион на България за 2008 г. и носител на Купата на България за 2006 г.

Биография 
Роден на 23 май 1986 г. в град Гоце Делчев. Започва да тренира футбол в школата на местния Пирин (Гоце Делчев).

Впоследствие е привлечен в Пирин (Благоевград). Дебютира за мъжкия отбор на „орлетата“ едва на 16-годишна възраст. Това се случва на 18 август 2002 г., при загуба с 1:4 от Македонска слава в среща от „Б“ група. В Пирин играе общо три сезона, като през сезон 2003/04 помага на тима да спечели промоция за „А“ група. Изиграва първия си двубой в елита на 6 ноември 2004 г., когато заменя на почивката Наско Киров при загуба с 1:4 от тогавашния шампион Локомотив (Пловдив).

През есента на 2005 преминава в състава на ЦСКА (София). Престоява при „армейците“ до 2008 година, но за три сезона изиграва едва 11 мача. След края на сезона заминава за Румъния, където в продължение на 6 месеца играе за елитния КС Отопени.

През зимната пауза на сезон 2008/09 Пиргов разтрогва договорът си с Отопени, а на 21 януари 2009 г. подписва за 2,5 години с Черно море (Варна). На 17 май 2011 г. вратарят преподписва контрактът си с „моряците“ за още 2 сезона.

През зимната пауза на сезон 2011/12 подписва договор с настоящия шампион на България Литекс (Ловеч) като на 7 януари 2012 г. е представен официално като футболист на шампионите. На 12 август 2014 г. прекратява договора си с Литекс по взаимно съгласие и става свободен агент.

На 1 юни 2016 г. Пиргов подписва договор с Локомотив (Пловдив). Той е с основна заслуга за успехите на тима в следващите години като показва изключително здрави нерви и добър рефлекс при спасяването на дузпи. На 2 април 2019 г. в четвъртфинален мач за Купата на България срещу Етър (Велико Търново) Пиргов спасява 3 дузпи като по този начин помага на черно-белите да продължат напред и по-късно да спечелят турнира. През следващия сезон 2019/20, отново в турнира за Купата на България във финалния мач срещу състава на ЦСКА (София) влиза на смяна в 120-тата минута, за да спаси дузпа на Али Соу и да донесе втори пореден трофей в надпреварата за Локомотив (Пловдив). На 29 юли 2021 г. в двубой от Лигата на Конференциите срещу чешкия Словачко в Ухерске Храдище Пиргов отново се показва като майстор при отразяването на удари от бялата точка спасявайки 3 последователни дузпи на домакините като по този начин помага на пловдивчани да продължат напред и да се изправят срещу Копенхаген в следващия кръг на надпреварата. 

С Локомотив (Пловдив) е двукратен носител на Купата на България през 2019 и 2020 г.., носител на Суперкупата на България през 2020 г. и сребърен медалист в Първа лига за сезон 2020/21. Има във витрината си и шампионска титла и още една купа на България от периода си в ЦСКА (София).

Илко Пиргов е рекордьор по спасени дузпи в Първа лига от действащите вратари. Общо 13 са ударите от бялата точка,  при които не е бил преодоляван. Спасил е 11 от тях, а в двата други случая изпълнителят не уцелва вратата. Още една спасена дузпа е необходима на Пиргов, за да се изравни на върха с лидерите във вечната ранглиста на България по спасени дузпи Димитър Вичев и Илия Вълов.

Пиргов е бивш младежки национал, има и 1 мач за „А“ националния отбор.

Успехи 
Локомотив (Пловдив)
  Купа на България (2 пъти) – 2018/19, 2019/20
  Суперкупа на България (1 път) – 2020
  Вицешампион (1 път) – 2020/21

ЦСКА (София)
  Шампион на България (1 път) – 2007/08
  Купа на България (1 път) – 2005/06

Статистика по сезони 
Към 25 септември 2011 г.

Източници

Външни препратки 

 Илко Пиргов донесе нова незабравима европейска вечер на Локомотив (Пд)
 СПАСЯВАНЕ НА ПИРГОВ, ПОБЕДНА ДУЗПА НА ЦВЕТАНОВ И НОВА КУПА ЗА ЛОКОМОТИВ
 Профил на футболиста в сайта www.soccerway.com
 Статистика по сезони в sportal.bg

Родени в Гоце Делчев
Български футболисти
Футболисти на ПФК ЦСКА (София)
Футболисти на Черно море (Варна)
Футболисти на Литекс (Ловеч)
Футболисти на Берое
Футболисти на Локомотив (Пловдив)
Български футболисти от Македония
Български футболисти в Румъния